CELEX: 32018R1557
Language: mt
Date: 2018-10-17 00:00:00
Title: Regolament ta' Implimentazzjoni tal-Kummissjoni (UE) 2018/1557 tas-17 ta' Ottubru 2018 li jemenda r-Regolament ta' Implimentazzjoni tal-Kummissjoni (UE) 2016/1368 li jistabbilixxi lista ta' parametri referenzjarji ta' importanza kritika użati fis-swieq finanzjarji skont ir-Regolament (UE) 2016/1011 tal-Parlament Ewropew u tal-Kunsill (Test b'rilevanza għaż-ŻEE.)

18.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 261/10
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1557
         tas-17 ta' Ottubru 2018
         li jemenda r-Regolament ta' Implimentazzjoni tal-Kummissjoni (UE) 2016/1368 li jistabbilixxi lista ta' parametri referenzjarji ta' importanza kritika użati fis-swieq finanzjarji skont ir-Regolament (UE) 2016/1011 tal-Parlament Ewropew u tal-Kunsill
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014 (1) u b'mod partikolari l-Artikolu 20(1) tiegħu,
         Billi:
         
                     (1)
                  
                  
                     Il-parametri referenzjarji għandhom rwol importanti fid-determinazzjoni tal-prezz ta' bosta strumenti finanzjarji u kuntratti finanzjarji jew tal-kejl tal-prestazzjoni ta' bosta fondi ta' investiment. Il-kontribuzzjoni għall-parametri referenzjarji u l-amministrazzjoni tagħhom f'ħafna każijiet huma vulnerabbli għall-manipulazzjoni u l-persuni involuti ta' spiss iħabbtu wiċċhom ma' kunflitti ta' interess.
                  
               
                     (2)
                  
                  
                     Sabiex jissodisfaw ir-rwol ekonomiku tagħhom, huwa meħtieġ li l-parametri referenzjarji jkunu rappreżentattivi tar-realtà ekonomika jew tas-suq sottostanti li jirriflettu. Jekk parametru referenzjarju ma jibqax rappreżentattiv tas-suq sottostanti, bħar-rati interbankarji offruti, hemm riskju ta' effetti negattivi fuq, fost l-oħrajn, l-integrità tas-swieq, il-finanzjament tal-unitajiet domestiċi (self u ipoteki) u n-negozji fl-Unjoni.
                  
               
                     (3)
                  
                  
                     Ir-riskji għall-utenti, għas-swieq u għall-ekonomija tal-Unjoni ġeneralment jiżdiedu meta l-valur totali tal-istrumenti finanzjarji, tal-kuntratti finanzjarji u tal-fondi ta' investiment li jirreferenzjaw parametru referenzjarju speċifiku jkun għoli. Ir-Regolament (UE) 2016/1011 għalhekk jistabbilixxi kategoriji differenti ta' parametri referenzjarji u jipprevedi rekwiżiti addizzjonali li jiżguraw l-integrità u r-robustezza ta' ċerti parametri referenzjarji meqjusa bħala kritiċi, inkluż is-setgħa tal-awtoritajiet kompetenti li jinfurzaw, taħt ċerti kundizzjonijiet, kontribuzzjonijiet lil parametru referenzjarju ta' importanza kritika jew l-amministrazzjoni tiegħu.
                  
               
                     (4)
                  
                  
                     Ir-Regolament ta' Implimentazzjoni tal-Kummissjoni (UE) 2016/1368 (2) stabbilixxa lista ta' parametri referenzjarji ta' importanza kritika użati fis-swieq finanzjarji skont ir-Regolament (UE) 2016/1011.
                  
               
                     (5)
                  
                  
                     Skont l-Artikolu 20(1) tar-Regolament (UE) 2016/1011, il-Kummissjoni għandha s-setgħa li tadotta atti ta' implimentazzjoni biex tistabbilixxi u tirrieżamina mill-inqas kull sentejn lista ta' parametri referenzjarji ta' importanza kritika.
                  
               
                     (6)
                  
                  
                     Skont il-punt (b) tal-Artikolu 20(1) tar-Regolament (UE) 2016/1011, parametri referenzjarji jistgħu jiġu inklużi fil-lista tal-parametri referenzjarji ta' importanza kritika fejn dawn il-parametri referenzjarji, inter alia, jiġu ppreżentati minn kontributuri li fil-maġġoranza tagħhom jinsabu fi Stat Membru wieħed u huma rikonoxxuti bħala ta' importanza kritika f'dak l-Istat Membru.
                  
               
                     (7)
                  
                  
                     Fit-22 ta' Jannar 2018, l-awtorità Żvediża kompetenti (“Finansinspektionen”) innotifikat lill-Awtorità Ewropea tat-Titoli u s-Swieq (European Securities and Markets Authority - ESMA) dwar il-proposta tagħha li tirrikonoxxi l-iStockholm Interbank Offered Rate (“STIBOR”) bħala parametru referenzjarju ta' importanza kritika, skont il-punt (b) tal-Artikolu 20(1) tar-Regolament (UE) 2016/1011, għaliex huwa kritiku fl-Iżvezja u huwa bbażat fuq sottomissjonijiet minn kontributuri, li l-maġġoranza tagħhom jinsabu fl-Iżvezja.
                  
               
                     (8)
                  
                  
                     STIBOR hija rata ta' mgħax referenzjali bbażata fuq medja tar-rati tal-imgħax li abbażi tagħha għadd ta' banek attivi fis-suq monetarju Żvediż huma lesti jisilfu fondi mhux assigurati lil xulxin f'maturitajiet differenti. Fit-22 ta' Jannar 2018, seba' banek ipparteċipaw fil-panel ta' STIBOR, li minnhom sitta kienu jinsabu fl-Iżvezja u wieħed fid-Danimarka.
                  
               
                     (9)
                  
                  
                     Fil-valutazzjoni tagħha ppreżentata lill-ESMA, Finansinspektionen ikkonkludiet li l-interruzzjoni ta' STIBOR, jew il-forniment tagħha abbażi ta' data jew ta' panel ta' kontributuri li ma għadhomx rappreżentattivi tas-suq jew tar-realtà ekonomika sottostanti, jista' jkollhom impatt negattiv sinifikanti fuq il-funzjonament tas-swieq finanzjarji fl-Iżvezja.
                  
               
                     (10)
                  
                  
                     Il-valutazzjoni minn Finansinspektionen turi li STIBOR jintuża bħala referenza meta jiġi stabbilit il-prezz tad-derivattivi tar-rati tal-imgħax barra l-Borża (“OTC”) denominati fi Krona Żvediża (“SEK”) għal ammont nozzjonali pendenti ta' EUR 3 500 biljun. Kważi kwart tal-bonds denominati f'SEK għandhom valur referenzjarju STIBOR u STIBOR jintuża fl-ipprezzar ta' 75 % mis-self kollu lill-unitajiet domestiċi u lill-istituzzjonijiet mhux finanzjarji Żvediżi. Il-valur totali tal-istrumenti finanzjarji u tal-kuntratti finanzjarji li jirreferenzjaw STIBOR huwa madwar tmien darbiet akbar tal-prodott nazzjonali gross tal-Iżvezja. STIBOR huwa għalhekk ta' importanza vitali għall-istabbiltà finanzjarja u l-integrità tas-suq fl-Iżvezja. Il-valutazzjoni kkonkludiet li d-diskontinwità jew in-nuqqas ta' affidabbiltà ta' STIBOR jista' jkollhom impatt negattiv sinifikanti fuq il-funzjonament tas-swieq finanzjarji fl-Iżvezja u fuq il-kumpaniji u l-konsumaturi minħabba li huwa użat f'self, fi krediti għall-konsumatur u f'fondi ta' investiment.
                  
               
                     (11)
                  
                  
                     Fit-23 ta' Frar 2018, ESMA bagħtet l-opinjoni tagħha lill-Kummissjoni fejn indikat li l-Finansinspektion Żvediża kienet ikkunsidrat l-elementi u l-kriterji kollha inklużi fl-Artikolu 20(3) tar-Regolament (UE) 2016/1011 u li hija kienet ipprovdiet data kwantitattiva biex issostni l-każ għar-rikonoxximent ta' STIBOR bħala parametru referenzjarju ta' importanza kritika, kif ukoll ir-raġunament analitiku b'enfasi fuq ir-rwol kruċjali ta' STIBOR fl-ekonomija Żvediża.
                  
               
                     (12)
                  
                  
                     Għaldaqstant, ir-Regolament ta' Implimentazzjoni (UE) 2016/1368 jenħtieġ li jiġi emendat skont dan.
                  
               
                     (13)
                  
                  
                     Fid-dawl tal-importanza kruċjali ta' STIBOR, l-użu wiesa' tagħha u r-rwol tagħha fl-allokazzjoni ta' kapital fl-Iżvezja, dan ir-Regolament jenħtieġ li jidħol fis-seħħ bħala kwistjoni ta' urġenza.
                  
               
                     (14)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat Ewropew tat-Titoli,
                  
               ADOTTAT DAN IR-REGOLAMENT:
         
            Artikolu 1
            L-Anness tar-Regolament ta' Implimentazzjoni (UE) 2016/1368 jiġi sostitwit bit-test fl-Anness ta' dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-17 ta' Ottubru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 171, 29.6.2016, p. 1.
         
            (2)  Ir-Regolament ta' Implimentazzjoni tal-Kummissjoni (UE) 2016/1368 tal-11 ta' Awwissu 2016 li jistabbilixxi lista ta' parametri referenzjarji ta' importanza kritika użati fis-swieq finanzjarji skont ir-Regolament (UE) 2016/1011 tal-Parlament Ewropew u tal-Kunsill (ĠU L 217, 12.8.2016, p. 1).
      
      
         
            ANNESS
            “
                  
                     ANNESS
                     Lista ta' parametri referenzjarji ta' importanza kritika skont l-Artikolu 20(1) tar-Regolament (UE) 2016/1011
                     
                                 Nru
                              
                              
                                 Parametru referenzjarju
                              
                              
                                 Amministratur
                              
                              
                                 Post
                              
                           
                                 1
                              
                              
                                 Euro Interbank Offered Rate (EURIBOR®)
                              
                              
                                 European Money Markets Institute (EMMI)
                              
                              
                                 Brussell, il-Belġju
                              
                           
                                 2
                              
                              
                                 Euro Overnight Index Average (EONIA®)
                              
                              
                                 European Money Markets Institute (EMMI)
                              
                              
                                 Brussell, il-Belġju
                              
                           
                                 3
                              
                              
                                 London Interbank Offered Rate (LIBOR)
                              
                              
                                 ICE Benchmark Administration (IBA)
                              
                              
                                 Londra, ir-Renju Unit
                              
                           
                                 4
                              
                              
                                 Stockholm Interbank Offered Rate (STIBOR)
                              
                              
                                 Swedish Bankers' Association (Svenska Bankföreningen)
                              
                              
                                 Stokkolma, l-Iżvezja
                              
                           
               ”